Sklep III Ips 128/2004
Sodna praksa Vrhovnega sodišča, 2006-01-31

dovoljenost revizije - vrednost spornega predmeta - denarna terjatev v tuji valuti - zavrženje revizije

Če je vrednost spornega predmeta navedena v tujem denarju, se za izračun vrednosti spornega predmeta v SIT uporabi tečaj tujega denarja, kot je obstajal na dan vložitve tožbe (drugi odstavek 180. člena ZPP). Če je tako izračunana vrednost spornega predmeta nižja od meje revizibilnosti (490. člen ZPP), se revizija zavrže.

1. Prvostopenjsko sodišče je s sodbo zavrnilo ugotovitveni zahtevek zoper prvo toženko, da obstaja njen dolg do tožeče stranke v višini 13,558.312,00 SIT. Zavrnilo je tudi zahtevek zoper drugo toženko na plačilo tolarske protivrednosti 24.307,49 USD po srednjem tečaju Banke Slovenije na dan plačila, z 8%-nimi zamudnimi obrestmi od 15.10.1982 do plačila. S sklepom je zavrglo zahtevek zoper prvo toženko na ugotovitev obstoja obrestnega zahtevka. Pritožbeno sodišče je spremenilo prvostopenjsko sodbo tako, da - je ugodilo obema zavrnjenima zahtevkoma. Razveljavilo je prvostopenjski sklep o zavrženju in zadevo v tem obsegu vrnilo v novo sojenje.

2. Zoper drugostopenjsko sodbo je vložila revizijo druga toženka.

4. Postopek pred sodiščem prve stopnje se je v tej zadevi končal s sodbo z dne 8.1.2002, začel pa se je dne 31.8.1983. Na dan izdaje prvostopenjske sodb je že veljal v letu 1999 sprejeti ZPP, ki je v prvem odstavku 498. člena predpisal, da se po prej veljavnem ZPP nadaljuje postopek samo, če sta bila pred uveljavitvijo novega ZPP na prvi stopnji izdana sklep ali sodba, s katerima se je postopek pred sodiščem prve stopnje končal. Ta predpostavka v tem primeru ni bila izpolnjena, zato se za odločitev v tej zadevi uporabi ZPP iz leta 1999.

5. Glede na 490. člen ZPP je revizija v gospodarskem sporu dovoljena le, če vrednost spornega predmeta glede izpodbijanega dela znaša več kot 5,000.000,00 SIT.

6. V obravnavanem primeru je vrednost spornega predmeta izpodbijanega dela drugostopenjske sodbe glede druge toženke znašala 24.307,49 USD. Če je zahtevek postavljen v tujem denarju, se za preračun glede vrednosti izpodbijanega dela uporabi tečaj na dan vložitve tožbe (prim. drugi odstavek 180. člena ZPP; enako pa je bilo predpisano tudi z določbo drugega odstavka 186. člena ZPP/77). Takšna je tudi stalna sodna praksa (glej odločbe z opr. št. III Ips 76/2001, III Ips 21/2002, II Ips 70/2002 in II Ips 545/20-02).

7. Iz uradnega zaznamka na tožbi sledi, da je bilo na dan vložitve tožbe treba plačati 102,9982 din za 1 USD; vrednost spornega predmeta je torej na dan 31.8.1983 znašala 2,503.627,71 din. Pri izračunu vrednosti spornega predmeta je treba upoštevati še 1.1.1990 izvršeno denominacijo dinarja in uvedbo slovenskega tolarja kot zakonitega plačilnega sredstva. Vrednot spornega predmeta tako znaša le še 250,36 SIT.

8. Ker je vrednost spornega predmeta v izpodbijanem delu odločbe drugostopenjskega sodišča nižja od tiste, določene v 490. členu ZPP, revizija po določbi 2. odstavka 374. člena ZPP ni dovoljena. Revizijsko sodišče jo je zato na temelju 377. člena ZPP zavrglo.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.